Prijedlog

|  |  |  |
| --- | --- | --- |
| HRVGRB | **Republika Hrvatska**  **Grad Zagreb**  **Gradonačelnik** |  |

Na temelju članka 36. Zakona o poljoprivredi (Narodne novine 118/18, 42/20, 127/20 - Odluka Ustavnog suda RH, 52/21, 152/22 i 152/24), Uredbe Komisije (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352 od 24. prosinca 2013.), Uredbe Komisije (EU) 2019/316 o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51 I/1 od 22. veljače 2019.), Uredbe Komisije (EU) 2024/3118 o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L od 13. prosinca 2024.), glave 6. stavka 1. Programa poticanja održivog razvoja poljoprivrede i šumarstva u Gradu Zagrebu u razdoblju od 2024. do 2027. (Službeni glasnik Grada Zagreba 21/24) i članka 60. stavka 1. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), gradonačelnik Grada Zagreba, \_\_\_\_\_\_\_\_\_\_\_\_\_., objavljuje

**JAVNI POZIV**

**ZA DODJELU POTPORE MALE VRIJEDNOSTI GRADA ZAGREBA ZA PRIMARNU POLJOPRIVREDNU PROIZVODNJU ZA 2025.**

1. **PREDMET I TRAJANJE JAVNOG POZIVA**

Predmet Javnog poziva za dodjelu potpore male vrijednosti Grada Zagreba za primarnu poljoprivrednu proizvodnju za 2025. (u daljnjem tekstu: Javni poziv) je dodjela bespovratnih potpora Grada Zagreba u dijelu koji je povezan s Mjerom 1.2. Jačanje sustava poljoprivrednih gospodarstava, Aktivnošću 1.2.1. Jačanje i poticanje poljoprivredne proizvodnje te poticanje primjene smjernica EU strategije „Od polja do stola“ Programa poticanja održivog razvoja poljoprivrede i šumarstva u Gradu Zagrebu u razdoblju od 2024. do 2027. (Službeni glasnik Grada Zagreba 21/24) te se njime utvrđuju korisnici potpora, uvjeti i kriteriji za dodjelu potpore, prihvatljivi troškovi, iznos i intenzitet potpore, sadržaj i način prijave, postupak odobravanja i dodjele potpora, kumulacija potpora, te kontrola namjenskog korištenja potpore.

Potpore se dodjeljuju iz Proračuna Grada Zagreba za 2025. kao bespovratna novčana sredstva u obliku subvencija poduzetnicima koji se bave primarnom proizvodnjom poljoprivrednih proizvoda, uz iznimku:

a) potpora čiji je iznos određen na temelju cijene ili količine proizvoda stavljenih na tržište,

b) potpora djelatnostima vezanima za izvoz, to jest potpora koje su izravno vezane za izvezene količine, potpora za osnivanje i upravljanje distribucijskom mrežom ili za neke druge tekuće troškove vezane za izvoznu djelatnost,

c) potpora uvjetovanih korištenjem domaćih umjesto uvoznih proizvoda.

Poljoprivredni proizvodi su proizvodi koji su navedeni u Prilogu 1. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom (EU) br. 1379/2013 Europskog parlamenta i Vijeća.

Javni poziv otvoren je danom objave na internetskoj stranici Grada Zagreba, a Prijave za dodjelu potpore za primarnu poljoprivrednu proizvodnju za 2025. (u daljnjem tekstu: Prijava) podnose se zaključno s **\_\_\_\_\_\_\_\_\_\_\_\_.**

Kao datum podnošenja Prijave smatra se dan predaje Prijave poštanskom uredu ili osobne dostave u pisarnicu Grada Zagreba.

Izrazi u ovom Javnom pozivu koji imaju rodno značenje odnose se jednako na muški i ženski rod.

**2. PRIHVATLJIVI KORISNICI POTPORA**

Korisnici potpora utvrđenih ovim Javnim pozivom mogu biti fizičke i pravne osobe koje pripadaju kategoriji mikro, malo ili srednje poduzeće u skladu s kriterijima utvrđenim Preporukom Komisije 2003/361/EZ objavljenom u Službenom listu Europske unije L 124, od 20. svibnja 2003. koja se bave primarnom poljoprivrednom proizvodnjom na vlastitom gospodarstvu na području Grada Zagreba i/ili Zagrebačke županije, a razvrstavaju se u sljedeće kategorije:

1. poljoprivrednik: obiteljsko poljoprivredno gospodarstvo (dalje u tekstu: OPG), samoopskrbno obiteljsko poljoprivredno gospodarstvo (dalje u tekstu: SOPG), obrt registriran za poljoprivrednu djelatnost, trgovačko društvo registrirano za poljoprivrednu djelatnost;
2. profesionalni poljoprivrednik:
   * OPG ili SOPG kojem je nositelj upisan u Registar poreznih obveznika po osnovi poljoprivrede, a ujedno je obveznik plaćanja doprinosa za mirovinsko osiguranje po osnovi poljoprivrede ili je korisnik mirovine,
   * poljoprivredni obrt registriran za poljoprivrednu djelatnost kojem je poljoprivreda pretežita djelatnost i zapošljava minimalno jednog zaposlenika što uključuje i samozapošljavanje vlasnika obrta,
   * trgovačko društvo registrirano za poljoprivrednu djelatnost kojem je poljoprivreda pretežita djelatnost, subjekt je malog gospodarstva po posebnom propisu i zapošljava minimalno jednog zaposlenika što uključuje i samozapošljavanje direktora trgovačkog društva;
3. ekološki poljoprivrednik: poljoprivrednik koji se bavi ekološkom proizvodnjom;
4. mladi poljoprivrednik: poljoprivrednik čiji nositelj ili odgovorna osoba u trenutku podnošenja prijave za potporu nije navršio 41 godinu života;
5. certificirani poljoprivrednik: poljoprivrednik koji proizvodi vlastite proizvode kojima je dodijeljena oznaka „Proizvodi hrvatskog seljaka“ i/ili oznaka „Dokazana kvaliteta“.

**3. UVJETI ZA DODJELU POTPORE**

Potporu može ostvariti fizička ili pravna osoba iz točke 2. ovog Javnog poziva, a koja zadovoljava sljedeće uvjete:

1. da je upisana u Upisnik poljoprivrednika/Upisnik obiteljskih poljoprivrednih gospodarstava,
2. da ima prebivalište ili sjedište na području Grada Zagreba prije raspisivanja Javnog poziva,
3. da proizvodnju za koju se traži potpora obavlja na području Grada Zagreba i/ili Zagrebačke županije, odnosno da košnice za koje traži potporu drži na prezimljavanju na području Grada Zagreba i/ili Zagrebačke županije,
4. da nema dugovanja prema proračunu Grada Zagreba i državnom proračunu,
5. da nema nepodmirenih obveza s osnova zakupa i korištenja poljoprivrednog zemljišta u vlasništvu Republike Hrvatske na području Grada Zagreba,
6. da je kao dosadašnji korisnik potpora Grada Zagreba odobrena sredstva utrošio u skladu s ugovorom, odnosno iz drugih razloga nije izgubio pravo na dodjelu gradskih potpora u poljoprivredi,
7. da ne obavlja stočarsku proizvodnju na području Grada Zagreba na kojem je zabranjeno držanje domaćih životinja,
8. da nije zatražila potporu za nabavu iste vrste poljoprivredne mehanizacije i opreme koja spada u kategoriju priključnih strojeva, a za koju su mu sredstva već dijelom odobrena iz Proračuna Grada Zagreba za 2024.,
9. da nije zatražila potporu za nabavu traktora, a za isti prihvatljiv trošak su mu već odobrena sredstva iz proračuna Grada Zagreba unazad 10 godina,
10. da nije zatražila potporu za aktivnost za koju su sredstva već u cijelosti odobrena iz proračuna Europske unije, državnog proračuna ili proračuna Grada.

Potpora se može odobriti samo jednom podnositelju prijave ukoliko su dva ili više podnositelja prijava u najmanje jednom od sljedećih međusobnih odnosa:

1. jedan podnositelj prijave ima većinu glasačkih prava dioničara ili članova u drugom podnositelju prijave;
2. jedan podnositelj prijave ima pravo imenovati ili smijeniti većinu članova upravnog, upravljačkog ili nadzornog tijela drugog podnositelja prijave;
3. jedan podnositelj ima pravo ostvarivati vladajući utjecaj na drugog podnositelja prijave prema ugovoru sklopljenom s tim podnositeljem prijave ili prema odredbi statuta ili društvenog ugovora tog podnositelja prijave;
4. jedan podnositelj prijave, koji je dioničar ili član u drugom podnositelju prijave, kontrolira samo, u skladu s dogovorom s drugim dioničarima ili članovima tog podnositelja prijave, većinu glasačkih prava dioničara ili glasačkih prava članova u tom podnositelju prijave.

Poduzetnici koji su u bilo kojem od odnosa navedenih u prethodnom stavku, točkama (a) do (d) preko jednog ili više drugih poduzetnika isto se tako smatraju jednim poduzetnikom.

**4. NAMJENA KORIŠTENJA POTPORE I PRIHVATLJIVI TROŠKOVI**

Potpora male vrijednosti dodjeljivat će se za primarnu poljoprivrednu proizvodnju za prihvatljive troškove navedene u Prilogu 1. ovog Javnog poziva.

Potpore će se dodjeljivati za prihvatljive troškove nastale u 2025. godini.

Neprihvatljivi troškovi su:

1. porez na dodanu vrijednost (PDV)
2. drugi porezi te propisane naknade i doprinosi
3. kamate
4. nabava rabljene poljoprivredne mehanizacije i opreme
5. svi troškovi održavanja/zamjene i amortizacije
6. troškovi kredita i refinanciranja kamata, režijski troškovi i troškovi osiguranja
7. plaće i druge naknade djelatnika korisnika koji su zaposleni temeljem ugovora o radu
8. troškovi vlastitog rada
9. novčane kazne, financijske kazne i troškovi parničnog postupka

**5. IZNOS I INTENZITET POTPORE**

Maksimalni iznos potpore iznosi 20.000,00 eura godišnje po korisniku.

Intenzitet potpore za prihvatljive troškove iz Priloga 1. ovog Javnog poziva iznosi 60% te se isti može uvećati za:

* 20% vrijednosti ulaganja po korisniku u kategoriji profesionalni poljoprivrednik
* 20% vrijednosti ulaganja po korisniku u kategoriji certificirani poljoprivrednik
* 30% vrijednosti ulaganja po korisniku u kategoriji mladi poljoprivrednik
* 30% vrijednosti ulaganja po korisniku u kategoriji ekološki poljoprivrednik

Iznimno od stavka 1. ove točke, intenzitet potpore za troškove osiguranja proizvodnje od rizika prirodnih nepogoda iznosi 25% te za njih se ne može ostvariti pravo na uvećanje intenziteta potpore.

Korisnik može ostvariti pravo na uvećanje intenziteta potpore samo u jednoj kategoriji i to onoj koja je povoljnija za njega.

Intenzitet potpore odnosi se na prihvatljive troškove koji trebaju biti popraćeni pisanim dokazima koji trebaju biti jasni, konkretni i ažurirani.

Ukupan iznos potpora male vrijednosti koji je dodijeljen jednom korisniku ne smije prijeći iznos od 50.000,00 eura tijekom bilo kojeg razdoblja od tri godine te se ta gornja granica primjenjuje bez obzira na oblik ili svrhu potpore.

Za izračun maksimalnog iznosa potpore iz stavka 1. ove točke uzima se u obzir tekuća godina u kojoj se dodjeljuje potpora i prethodne dvije godine.

Potpora se neće odobriti prijavitelju koji ispunjava sve uvjete propisane ovim Javnim pozivom ako bi se u trenutku odobrenja dodjelom novih potpora male vrijednostipremašila gornja granica za potporu male vrijednostiutvrđena u stavku 6. ove točke ili gornja vrijednost na nacionalnoj razini utvrđena u Prilogu Uredbe (EU) br. 2024/3118.

Iznos osiguranih sredstava u Proračunu Grada Zagreba za 2025. za dodjelu potpora male vrijednosti Grada Zagreba za primarnu poljoprivrednu proizvodnju iznosi 600.000,00 eura.

|  |
| --- |
| **6. SADRŽAJ I NAČIN PODNOŠENJA PRIJAVE** |

Prijava na Javni poziv podnosi se na Obrascu PMVPP25 koji se objavljuje s ovim Javnim pozivom i čini njegov sastavni dio.

Obrazac PMVPP25 (Prilog 2.) može se preuzeti:

* na internetskoj stranici Grada Zagreba [www.zagreb.hr](http://www.zagreb.hr)
* u Gradskom uredu za gospodarstvo, ekološku održivost i strategijsko planiranje, Sektor za poljoprivredu, šumarstvo i lovstvo, Zagreb, Avenija Dubrovnik 12, 4. kat, sobe 313, 314, 322, Područni ured Sesvete, Trg Dragutina Domjanića 4, 3. kat, soba 40.

Podnositelj prijave dužan je uz obrazac prijave priložiti obaveznu dokumentaciju za ispunjavanje uvjeta Javnog poziva, koja je utvrđena u točki D. Obrasca PMVPP25.

Podnositelj prijave prilaže i dodatnu dokumentaciju utvrđenu u točki E. Obrasca PMVPP25 kao dokaz ispunjavanja kriterija za razvrstavanje u kategorije korisnika potpore iz točke 2. ovog Javnog poziva.

Obrasci izjava (Prilog 3. i 4.) objavljuju se s ovim Javnim pozivom i čine njegov sastavni dio.

Obrazac PMVPP25, kao i obrasci izjava (Prilog 3. i 4.) moraju biti potpisani od strane odgovorne osobe prijavitelja.

Sva ostala dokumentacija koja se prilaže prijavi na Javni poziv može biti u izvorniku ili preslici.

Prijava na Javni poziv dostavlja se u zatvorenoj omotnici s naznakom: „JAVNI POZIV ZA DODJELU POTPORE MALE VRIJEDNOSTI GRADA ZAGREBA ZA PRIMARNU POLJOPRIVREDNU PROIZVODNJU ZA 2025.“ i to poštom preporučeno ili neposredno u pisarnicu Gradske uprave na adresu:

***GRAD ZAGREB***

***Gradski ured za*** ***gospodarstvo, ekološku održivost i strategijsko planiranje***

***Sektor za poljoprivredu, šumarstvo i lovstvo***

***- za Povjerenstvo za dodjelu sredstava potpora male vrijednosti za primarnu poljoprivrednu proizvodnju u 2025.***

***Avenija Dubrovnik 12, 10020 Zagreb***

Sva pitanja u vezi s Javnim pozivom mogu se tijekom trajanja poziva poslati na e-mail: [geos@zagreb.hr](mailto:geos@zagreb.hr) najkasnije 5 dana prije isteka roka za predaju prijava na Javni poziv (u tekstu e-maila napomenuti da je pitanje u vezi s Javnim pozivom za dodjelu potpore male vrijednosti Grada Zagreba za primarnu poljoprivrednu proizvodnju za 2025.).

**7. POSTUPAK DODJELE I ODOBRAVANJA POTPORE**

Gradonačelnik Grada Zagreba (u daljnjem tekstu: gradonačelnik) osniva i imenuje Povjerenstvo za dodjelu sredstava potpora male vrijednosti za primarnu poljoprivrednu proizvodnju u 2025. (u daljnjem tekstu: Povjerenstvo) koje se sastoji od pet članova.

Prijave na Javni poziv podnose se Povjerenstvu putem Gradskog ureda za gospodarstvo, ekološku održivost i strategijsko planiranje (dalje u tekstu: Ured).

Ured će obaviti administrativnu provjeru zaprimljenih prijava s pripadajućom dokumentacijom uz utvrđivanje pravovremenosti i potpunosti prijave.

Datum i vrijeme predaje prijave u pisarnicu Gradske uprave Grada Zagreba, odnosno datum i vrijeme predaje preporučene pošiljke u poštanski ured smatrat će se trenutkom zaprimanja prijave na Javni poziv. Prijave zaprimljene prije i nakon propisanog vremenskog roka objavljenog Javnog poziva te prijave koje nisu podnesene na propisanom obrascu prijave neće se uzimati u razmatranje.

Podnositelj nepotpune prijave bit će pozvan da u roku od 5 dana svoju prijavu dopuni. Prijavitelj koji u navedenom roku i na odgovarajući način dopuni svoju prijavu, smatrat će se da je podnio potpunu prijavu s datumom i vremenom zaprimanja dopune prijave.

Prijave se obrađuju prema redoslijedu zaprimanja i do iskorištenja sredstava osiguranih u Proračunu Grada Zagreba za 2025.

Ured obrađuje prijave s pripadajućom dokumentacijom i izrađuje Izvješće o udovoljavanju uvjeta iz ovog Javnog poziva koje sadrži:

1. prijedlog rangiranja potpunih i pravovremenih prijava prema utvrđenom broju bodova sukladno kriterijima odabira iz Priloga 5. ovog Javnog poziva.
2. popis prijava koje ne ispunjavaju uvjete ovog Javnog poziva:

* prijave za potporu koja nije predmet ovog Javnog poziva,
* nepravovremene prijave,
* nepotpune prijave,
* prijave koje ne ispunjavaju uvjete za korisnike iz točke 2. ovog Javnog poziva,
* prijave koje ne ispunjavaju uvjete za dodjelu potpore iz točke 3. ovog Javnog poziva,
* prijave koje nisu povezane s prihvatljivim namjenama i prihvatljivim troškovima iz točke 4. ovog Javnog poziva,
* prijave dosadašnjeg korisnika potpora kojem je dodijeljen ukupan iznos potpora koji premašuje iznos iz točke 5. stavka 6. ovog Javnog poziva,
* prijave koje su podnesene na način suprotan točki 6. ovog Javnog poziva,
* prijave koja ne sadrži dokumentaciju iz točke 6. ovog Javnog poziva.

U slučaju da dvije ili više prijava imaju jednaki ukupni broj bodova, prednost će se odrediti prema vremenu zaprimanja potpune prijave.

Gradski ured za gospodarstvo, ekološku održivost i strategijsko planiranje objavit će na internetskoj stranici Grada Zagreba popis podnositelja prijava koji ne ispunjavaju uvjete ovog Javnog poziva i koji će sadržavati razloge neispunjavanja uvjeta. Podnositelji prijava mogu u roku od osam dana od dana objavljivanja popisa putem Gradskog ureda za gospodarstvo, ekološku održivost i strategijsko planiranje podnijeti prigovor gradonačelniku.

Gradonačelnik odlučuje o prigovoru zaključkom.

Prijedlog rangiranja potpunih i pravovremenih prijava Ured dostavlja Povjerenstvu na razmatranje i utvrđivanje prijedloga liste korisnika potpora male vrijednosti za primarnu poljoprivrednu proizvodnju u 2025.

Gradonačelnik Grada Zagreba utvrđuje listu korisnika potpora male vrijednosti za primarnu poljoprivrednu proizvodnju u 2025. na temelju prijedloga Povjerenstva, koja će se objaviti na internetskoj stranici Grada Zagreba ([www.zagreb.hr](http://www.zagreb.hr)) i koja će sadržavati podatke o korisnicima, aktivnostima i iznosima potpora.

Na temelju utvrđene liste korisnika potpora male vrijednosti za primarnu poljoprivrednu proizvodnju za 2025. korisnici potpore bit će obaviješteni pisanim putem o iznosu dodijeljene potpore male vrijednosti i pozvani na sklapanje ugovora. Ako korisnik potpore ne sklopi ugovor u roku od 30 dana od dana primitka obavijesti o dodjeli potpore, smatrat će se da je odustao od odobrene potpore, o čemu će biti obaviješten pisanim putem.

Nakon sklapanja ugovora, odobrena sredstva isplaćuju se na poslovni račun korisnika temeljem podnesenog zahtjeva za isplatu s pripadajućom dokumentacijom (računi, ugovori, troškovnici, bankovni izvodi i drugi dokazi da su prihvatljivi troškovi za koje je potpora odobrena plaćeni dobavljaču u cijelosti). Neprihvatljivi su računi, ugovori i troškovnici za robe i usluge od dobavljača/izvođača s kojima je podnositelj prijave/korisnik potpore povezan vlasničkim ili upravljačkim odnosima.

Prilikom podnošenja zahtjeva za isplatu korisnik potpore dužan je dostaviti solemniziranu bjanko zadužnicu u iznosu koji je jednak ili veći od ukupno odobrenog iznosa potpore, kao sredstvo osiguranja u slučaju povrata potpore u slučaju nastanka okolnosti iz točke 9. stavaka 2., 3. i 5. ovog Javnog poziva.

Grad Zagreb obavijestit će Ministarstvo poljoprivrede, šumarstva i ribarstva o dodjeli potpore male vrijednosti u roku od 15 dana od dana sklapanja ugovora.

Utvrdi li se da je korisniku potpore blokiran poslovni račun ili da je promijenio sjedište ili prebivalište izvan područja Grada Zagreba, Grad Zagreb neće isplatiti odobrena sredstva.

**8. KUMULACIJA** **POTPORA**

Ako se poduzetnik bavi primarnom proizvodnjom poljoprivrednih proizvoda i također djeluje u jednom ili više sektora ili ima druge djelatnosti obuhvaćene područjem primjene Uredbe (EU) br. 2023/2831, ta se uredba primjenjuje na potporu koja se dodjeljuje u vezi s tim drugim sektorima ili djelatnostima, pod uvjetom da je razdvajanjem djelatnosti, aktivnosti ili troškova osigurano da primarna proizvodnja poljoprivrednih proizvoda ne ostvaruje korist od potpora male vrijednostikoje se dodjeljuju u skladu s tom uredbom.

Potpore male vrijednostine kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije.

Podnositelj prijave mora uz svoju prijavu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

**9. KONTROLA NAMJENSKOG KORIŠTENJA POTPORE**

Kontrolu namjenskog korištenja dodijeljenih potpora provodi Ured.

Korisnici potpore dužni su potporu utrošiti namjenski za prihvatljive troškove iz Priloga 1. ovog Javnog poziva te najkasnije u roku od godine dana od dana potpisa ugovora dostaviti Uredu obavijest da su isti stavljeni u funkciju primarne poljoprivredne proizvodnje. Korisnici su dužni zatražiti suglasnost od Ureda za svako odstupanje u realizaciji aktivnosti i za sva ostala odstupanja po propisanim obvezama.

Korisnik mora osigurati trajnost projekta i tijekom razdoblja od pet godina od dana potpisa ugovora mora ispuniti sljedeće uvjete:

1. ispuniti sve obveze propisane ovim Javnim pozivom i ugovorom,
2. kao poslovni subjekt mora postojati, poslovati i upotrebljavati ulaganje u skladu s odobrenom namjenom,
3. ne smije: smanjiti površinu pod poljoprivrednom proizvodnjom i broj životinja na poljoprivrednom gospodarstvu, smanjiti površinu pod ekološkom poljoprivrednom proizvodnjom, na sufinanciranom ulaganju napraviti značajne promjene koje mijenjaju svrhu, namjenu i vrstu ulaganja, promijeniti vlasništvo nad ulaganjem, dati ulaganje u zakup ili najam ili ga premjestiti. Iznimno, moguća su odstupanja u slučajevima više sile ili nastupa izvanrednih okolnosti o čemu je korisnik dužan obavijestiti Grad Zagreb odmah po nastanku iste/istih, a najkasnije u roku od 15 dana,
4. u roku od 30 dana od isteka razdoblja od pet godina od dana potpisa ugovora dostaviti izvješće o praćenju učinaka potpore,
5. korisnik je dužan biti upisan u odgovarajućim registrima ovisno o poljoprivrednoj proizvodnji koju obavlja.

Ured će provoditi kontrolu zahtjeva za isplatu i izvješća, a nakon čega će se metodom uzorka provesti kontrola na licu mjesta na uzorku od najmanje 10% korisnika kojima je na godišnjoj razini isplaćeno 2.654,46 eura ili više.

Ako se prilikom kontrole utvrdi da je podnositelj prijave odnosno korisnik potpore priložio neistinitu dokumentaciju i podatke uz prijavu, zahtjev za isplatu ili izvješće, da potporu nije utrošio namjenski, da nije ispunio uvjete iz stavaka 2. i 3. ove točke Grad Zagreb neće sklopiti ugovor ili će ga otkazati.

Korisnik potpore dužan je vratiti isplaćena sredstva s pripadajućom zakonskom zateznom kamatom u roku od 30 dana od dana primitka poziva za povrat potpore.

Podnositelj prijave, odnosno korisnik potpore iz stavka 5. ove točke gubi pravo na ostvarivanje gradskih potpora sljedeće 3 godine.